ผลการศึกษาวิจัยชี้ ในระยะไม่กี่ปีมานี้ ผู้ก่อการร้ายโจมตีโรงแรมมากขึ้นอย่างน่าตื่นตะลึง
ผลของการวิจัยศึกษาของบริษัทข่าวกรองเอกชนบริษัทหนึ่งระบุว่า ในระยะไม่กี่ปีมานี้ผู้ก่อการร้ายโจมตีโรงแรมมากขึ้นอย่างน่าตื่นตะลึง
ก่อนหน้าที่ผู้ก่อการร้ายจะโจมตีในสหรัฐเมื่อวันที่11 กันยายน ปีพุทธศักราช 2544 ข่ายงานก่อการร้ายอัล-ไคด้าสร้างชื่อให้ตนเอง โดยการโจมตีเป้าหมายด้านการทหารและสถานเอกอัครราชทูตของฝ่ายตะวันตกอย่างเช่นเรือรบโคลของสหรัฐนาวีและสถานเอกอัครราชทูตอเมริกันในเคนยา และทานซาเนีย แต่บริษัทข่าวกรองเอกชน แสตรตฟอร์ กล่าวว่าการนำมาตรการรักษาความปลอดภัยที่เข้มงวดมาใช้นับตั้งแต่ผู้ก่อการร้ายโจมตีที่นครนิวยอร์คและกรุงวอชิงตันเมื่อวันที่11 เดือนกันยายน ปีพุทธศักราช 2544 เป็นต้นมาทำให้ข่ายงานก่อการร้าย อัล-ไคด้าและพันธมิตรต้องหันไปหาเป้าหมายที่โจมตีได้สะดวกขึ้นอย่างเช่นโรงแรม นับตั้งแต่ปีพุทธศักราช 2544 เป็นต้นมาการโจมตีโรงแรมเกิดบ่อยขึ้นกว่าเก่าสองเท่าตัวเมื่อเปรียบเทียบกับของในช่วงแปดปี ก่อนเกิดการโจมตีเมื่อวันที่11 กันยายน ปีพุทธศักราช 2544 มือระเบิดพลีชีพโจมตีโรงแรมในกรุงอิสลามบัดและนครเปชาวาร์ ประเทศปากีสถาน และโรงแรมในกรุงจาร์กาต้าเมื่อปีที่แล้วเป็นต้นส่วนมือปืนอาวุธครบมือโจมตีโรงแรมหรูหราสองแห่งในนครมุมบาย ประเทศอินเดีย รองประธานฝ่ายยุทธวิธีข่าวกรองของบริษัทข่าวกรองเอกชนสแตรตฟอร์ สก็อตต์ สจ๊วตกล่าวว่าพวกฝักใฝ่ความรุนแรงชอบโจมตีโรงแรม เพราะว่ามีชาวตะวันตกนักการเมืองและนายทหารระดับสูงชอบไปใช้บริการตามโรงแรมกันอยู่บ่อยๆ คุณสก็อตต์ สจ๊วตกล่าวไว้ตอนนี้ว่า "โรงแรมหรูระดับห้าดาวของต่างประเทศเป็นที่พบปะสังสรรค์สมาคมไม่ใช่สำหรับพวกเศรษฐีในประเทศนั้นเท่านั้น แต่สำหรับชาวต่างชาติด้วยไม่ว่าจะเป็นนักธุรกิจชาวต่างชาติ หรือนักการทูตต่างชาติเจ้าหน้าที่ข่าวกรองของต่างประเทศหรือแม้กระทั่งสื่อหรือผู้สื่อข่าวต่างประเทศด้วย คนเหล่านี้จะพักอยู่ตามโรงแรมเหล่านี้ดังนั้นโรงแรมแบบนั้นจึงเป็นเป้าที่น่าโจมตีถ้าต้องการสังหารชาวตะวันตก และถ้าต้องการให้สื่อแพร่ข่าวการโจมตี" คุณสก็อตต์ สจ๊วตกล่าวเตือนว่า โดยธรรมชาติแล้วการทำให้โรงแรมมั่นคงปลอดภัยโดยสมบูรณ์ทำได้ยากเพราะเราปิดโรงแรมไม่ได้โรงแรมต้องการให้คนมาพัก มารับประทานอาหารที่ภัตตาคารของโรงแรม มาจับจ่ายซื้อข้าวของที่ร้านค้าเพื่อหารายได้เนื่องจากโรงแรมเป็นสถานประกอบธุรกิจการค้าด้วยเหตุนี้การรักษาความมั่นคงปลอดภัย จึงทำได้ยากเพราะสภาพแวดล้อมไม่เหมือนกับของสถานเอกอัครราชทูตนั่นเอง รายงานของบริษัทข่าวกรองเอกชน แสตรตฟอร์ระบุด้วยว่าโรงแรมบางส่วนนั้น แม้ว่าจะถูกผู้ก่อการร้ายคุกคามเสียด้วยซ้ำไปก็ยังละล้าละลังใจที่จะนำมาตรการรักษาความมั่นคงปลอดภัย ที่ยุ่งยาก และเสียค่าใช้จ่ายสูงอย่างเช่นการตรวจบัตรประจำตัวและลูกกุญแจ และการตรวจกระเป๋าเดินทางมาใช้เพราะเกรงว่าแขกที่มาพักจะเบื่อหน่ายแต่รายงานกล่าวเสริมว่า วิสัยที่ผู้ประสพความเดือดร้อนจากการโจมตีของผู้ก่อการร้ายจะฟ้องร้องเอาได้อาจบีบบังคับให้โรงแรมต่างๆเปลี่ยนแปลงระเบียบวิธีปฏิบัติของตน